שר החוץ אביגדור ליברמן מחרים את ביקורו של נשיא ברזיל דה סילבה - מדיני-ביטחוני
שר החוץ אביגדור ליברמן מחרים את ביקורו של נשיא ברזיל דה סילבה
גורמים במשרד החוץ ציינו כי שר החוץ החרים את נאומו של דה סילבה ואת הפגישה עמו כאות מחאה על החלטת הנשיא לא לבקר בקבר הרצל
שר החוץ, אביגדור ליברמן, החרים היום (שני) את נאומו של נשיא ברזיל לואיש אינסיו (לולה) דה סילבה במליאת הכנסת, ואת הפגישה בין הנשיא לראש הממשלה בנימין נתניהו שבה היה אמור להשתתף.
גורמים במשרד החוץ ציינו כי ליברמן החרים את האירועים כאות מחאה על סירובו של הנשיא הברזילאי לבקר ולהניח זר בקבר הרצל. זאת, בעוד שהוא מתכנן להניח זר על קברו של יאסר ערפאת ברמאללה.
במשרד החוץ ציינו כי ליברמן ראה את הדברים בחומרה, וסבר כי אם הנשיא הברזילאי לא מכבד את הפרוטוקול הישראלי - יש להבהיר לו שישראל אינה עוברת על הדבר לסדר היום, ולכן, כאמור, החליט לא להשתתף בישיבה המיוחדת ובפגישה עם נתניהו.
הנשיא דה סילבה נאם מוקדם יותר היום במליאת הכנסת ואמר כי מדינתו "מאוד גאה שאין נשק גרעיני ונשק להשמדה המונית באמריקה הלטינית, והיינו רוצים שהדוגמה הזו תשמש גם אזורים אחרים בעולם". הנשיא לולה נחשב למקורב לנשיא איראן, מחמוד אחמדינג'אד.
"אנחנו מבינים שאין זה אפשרי להיות מדינה עשירה והוגנת, אם נהיה מוקפים בעוני ובאי שוויון", הוסיף לולה. "בארצי יש 10 מיליון ערבים שחיים בהרמוניה צד לצד עם אלפי יהודים. היינו רוצים שזה ישמש כמטאפורה כשאנו מחפשים הבנה מעמיקה בחלק זה של העולם".
לפני נאומו של הנשיא הברזילאי נשא דברים ראש הממשלה בנימין נתניהו, והתייחס בהרחבה למערכת היחסים בין ברזיל לטהראן. "אני מעריך שהמשטרה באיראן מייצג ערכים הפוכים מאלה שאתם מייצגים", פנה נתניהו לנשיא ודרש ממנו להצטרף לחזית מול איראן, "הם נוהגים בעריצות ובאכזריות, אתם מייצגים פתיחות וסובלנות. הם סוגדים למוות, ואתם חוגגים את החיים". נתניהו הוסיף כי "המשטר האיראני מכחיש את השואה, קורא להשמדת ישראל, מפתח נשק גרעיני ותומך בארגוני הטרור".
באשר לסכסוך האחרון עם ארה"ב סביב הבנייה בבירה חזר נתניהו על דבריו מישיבת הסיעה היום ואמר כי "ב-40 השנים האחרונות לא היתה ממשלה בישראל שהסכימה להגביל את הבנייה בירושלים". לדבריו, "כל הממשלות בנו בשכונת גילה, בנווה יעקב, ברמת אשכול, בפסגת זאב, ברמת שלמה ובמקומות אחרים".
ראיון מיוחד עם החבר של אחמדינג'אד